Men traditionen hører ikke kun til i de større byer. I for eksempel Astrup ved Arden har brugsuddeleren i Dagli'Brugsen slået Valentinsdag stort op og håber, at kunderne handler lokalt. -  Jeg vil rigtig gerne vise byen, at uanset årstid og aktivitet, vi er igennem, så følger vi med trenden, siger Jan Højer. Han har valgt, at dagen i dag skal stå i kærlighedens tegn. I butikken, men også på Facebook, har han gjort ekstra ud af at vise kunderne, at de kan handle ind til Valentinsdag hos ham. Ny tradition i Danmark Selvom det kræver ekstra tid i en butik af den størrelsesorden, så har Jan Højer et håb om, at det kan lokke flere kunder til. - For at vi ikke skal have alle folk til at køre til andre byer, så vælger vi at slå op, vi kan også sælge friske blomster her. Der skal dog noget til, for at Jan Højer kan få solgt massevis af blomster og chokolade, for nordjyder er ikke glade for at spendere penge,  slet ikke når det kommer til en tradition, som ikke har fundet vejen til Nordjylland. Selvom vi har fejret Valentinsdag i Danmark i mange år, er det en forholdsvis ny tradition herhjemme, mens lande som USA og Finland siges at være forgangslande. - Det er jo det, jeg kalder en importeret dag, og ikke nogen gammel dansk tradition, så den regner jeg ikke for noget, siger Bent Iver Petersen som er lokal i Astrup, med et skævt smil. Fordel for brugsuddeleren Det kan dog være en fordel for en lokal brugsuddeler som Jan Højer at satse på Valentinsdag. For Valentinsdag er ikke glemt, og mon ikke, der kan smutte en enkelt eller to blomster i kurven, når de lokale kommer forbi. Tanken har i hvert fald været der hos flere. - Jeg har da tit tænkt på, om jeg skulle købe noget til kæresten, men hun gider ikke sådan noget, siger Nils Dyhr fra Hobro. Mens Ann Erikke Espersen måske håber på, at tanken har strejfet andre. - Det er da vældig hyggeligt, men ikke noget vi praktiserer, og jeg tror ikke, ham derhjemme har tænkt på det. Mere en forretningsmodel Men ifølge nogle af kunderne i Astrup, så er traditionen blevet mere en forretningsmodel end et symbol på kærlighed. - Jeg tænker kun, det tilgodeser blomsterhandlerne, siger Kirsten Thygesen fra Astrup, der ikke ser det gavne kunderne. For når blomster er den helt store Valentinsdagsgave for både unge og gamle, så kan det give pote at satse stort på netop det område. - Det gir da sikkert noget. I dag passer vi vores barnebarn, som gerne vil give sin mor noget på Valentinsdag, så det virker, siger Bent Iver Petersen, der må følge ungdommens ønsker. En anderledes Valentinsgave På trods af de skeptiske meninger, så er Jan Højer ikke i tvivl om, at den ekstra indsats er givet godt ud. - Det er ikke sikkert, vi sælger en pokkers masse, men vi er med, og det er det vigtigste. Så det gør ikke noget at signalere, at vi tør at tage chancen, når der sker noget. I den tid TV2 Nord var forbi, var det dog ikke blomster, men en anderledes Valentinsgave, der blev langet over disken. For selvom kæresten ikke går op i Valentinsdag, så skulle Nils Dyhr alligevel have en lille ting med hjem. - Min kæreste er gravid, og hun er helt vild med Cocio, så det kunne da være, jeg skulle have sådan noget med hjem. VIDEO: SE INDSLAGET HER:
Mange nordjyske blomsterhandlere, butikker og endda dagligvarebutikker bugner i dag med lyserøde skilte, blomster og varer, der signalerer, at det i dag er Valentinsdag.